เคเคฟันด์บริหาร1เดือนปันผลกองหุ้น5%
บลจ.เกียรตินาคิน บริหารกองทุนเคเค แอ็กทิฟ อิควิตี้ ฟันด์ ชนะตลาดหุ้นไทย เดือนเดียวจ่ายปันผล 5%
31 ต.ค. 2554

บลจ.เกียรตินาคิน บริหารกองทุนเคเค แอ็กทิฟ อิควิตี้ ฟันด์ ชนะตลาดหุ้นไทย เดือนเดียวจ่ายปันผล 5% 
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ เปิดเผยว่า  หลังจากบริหารกองทุนเปิดเคเค แอ็กทิฟ อิควิตี้ ฟันด์ (KK Active EQ) เพียง 1 เดือน สามารถจ่ายเงินปันผลแก่นักลงทุนได้ 5%  แม้ว่าในช่วงที่ผ่านมา ดัชนีตลาดหลักทรัพย์จะผันผวนอย่างต่อเนื่องจากข่าวน้ำท่วมในประเทศไทย วิกฤติหนี้สาธารณะในฝั่งยุโรป และภาวะเศรษฐกิจที่อ่อนแอในสหรัฐอเมริกา 
"ทีมผู้จัดการกองทุนไม่ปล่อยให้โอกาสที่แฝงมากับวิกฤติต่างๆเหล่านั้นหลุดลอย  ในช่วงที่ตลาดหุ้นปรับตัวสูงขึ้นจึงมีการจ่ายผลตอบแทนคืนแก่นักลงทุนในรูปของเงินปันผลระหว่างกาลก่อนที่ 5% โดยกองทุนจะปิดสมุดทะเบียน ในวันที่ 4 พ.ย.นี้ เพื่อจ่ายเงินปันผล ถือเป็นการมอบข่าวดีให้แก่นักลงทุนในช่วงที่สภาพบ้านเมืองกำลังเผชิญมหาวิกฤติอุทกภัย"นายศุภกร กล่าว 
สำหรับแนวทางการบริหารกองทุน KK Active EQ ในระยะต่อไป ยังคงเน้นความยืดหยุ่นในการบริหารพอร์ท โดยผู้จัดการกองทุนได้ติดตามแนวโน้มตลาดอย่างใกล้ชิด และจะปรับพอร์ทให้เหมาะสมกับภาวะตลาดเพื่อสร้างผลตอบแทนที่ดีให้กับกองทุน นอกจากนี้แนะนำให้นักลงทุนซื้อกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) และกองทุนหุ้น เนื่องจากตลาดหุ้นในช่วงนี้ยังอยู่ในระดับที่ไม่สูงเกินไป จึงควรทยอยเก็บก่อนถึงเข้าใกล้สิ้นปีที่ดัชนีอาจปรับตัวสูงขึ้นกว่านี้